ഭീകരവേട്ട അന്തിമഘട്ടത്തിലേക്ക് ജനം പുറത്തിറങ്ങരുതെന്ന് നിര്ദേശം, പരിശോധനയ്ക്കു വനിതാസൈനികരും, വനമേഖലകള് സൈന്യം വളഞ്ഞു, ഒളിച്ചിരിക്കുന്ന ഭീകരരെ പൂര്ണമായി കൊന്നൊടുക്കും ജമ്മു: കഴിഞ്ഞ ഒന്പത് ദിവസമായി ഭീകരര്ക്കെതിരേ സൈനികനടപടി തുടരുന്ന ജമ്മു കശ്മീരിലെ അതിര്ത്തി ജില്ലകളായ പൂഞ്ചിലും രജൗറിയിലും സുരക്ഷ കണക്കിലെടുത്തു ജനം വീടിനു പുറത്തിറങ്ങരുതെന്നു നിര്ദേശം. പൂഞ്ചിലെ മെന്ധര് വനമേഖലയില് ഒളിച്ചിരിക്കുന്ന ഭീകരര്ക്കെതിരേ സൈന്യം അന്തിമനടപടിക്ക് ഒരുങ്ങുന്ന സാഹചര്യത്തിലാണു മോസ്ക്കുകള് മുഖേന ജനത്തിനു ജാഗ്രതാനിര്ദേശം നല്കിയത്. ഭീകരര്ക്കെതിരേ ആഴ്ചകളായി തുടരുന്ന ഏറ്റുമുട്ടലിന്റെ പശ്ചാത്തലത്തില് കരസേനാമേധാവി ജനറല് എം.എം. നരവനെ ഇന്നലെ ജമ്മു മേഖലയിലെ നിയന്ത്രണരേഖ സന്ദര്ശിച്ച് സ്ഥിതിഗതികള് വിലയിരുത്തി. കേന്ദ്ര ആഭ്യന്തരമരന്തി അമിത് ഷായും അടുത്തയാഴ്ച ജമ്മു കശ്മീര് സന്ദര്ശിക്കും. വികസനപദ്ധതികളുടെ ഉദ്ഘാടനവും നിലവിലെ സ്ഥിതിഗതികള് വിലയിരുത്തുകയുമാണു സന്ദര്ശനോേദ്ദശ്യം. വനമേഖലയിലേക്കു പോകരുതെന്നും വളര്ത്തുമൃഗങ്ങളെ വീടുകളില്ത്തന്നെ സൂക്ഷിക്കണമെന്നുമാണു പ്രദേശവാസികള്ക്കുള്ള നിര്ദേശം. പുറത്തുപോയവര് അടിയന്തരമായി വീടുകളില് തിരിച്ചെത്തണം. കഴിഞ്ഞ 11നുശേഷം ഭീകരരുമായുള്ള ഏറ്റുമുട്ടലില് ഒന്പത് സൈനികര് വീരമൃത്യു വരിച്ച സാഹചര്യത്തിലാണു സൈന്യം കടുത്ത നടപടികളിലേക്കു കടക്കുന്നത്. ഒളിച്ചിരിക്കുന്ന ഭീകരരെ പൂര്ണമായി കൊന്നൊടുക്കാന് ലക്ഷ്യമിട്ട് പൂഞ്ചിലെ മെന്ധര്, തൊട്ടടുത്ത് രജൗറിയിലെ താനാമണ്ഡി വനമേഖലകള് സൈന്യം വളഞ്ഞിരിക്കുകയാണ്. പര്വതമേഖലയിലെ കൊടുംവനത്തില് തെരച്ചില് ദുഷ്കരമാണെന്നതാണു ഭീകരരുടെ ആയുസ് നീട്ടുന്ന ഘടകം. പുറത്തുകടക്കാനാകാത്ത വിധം ഭീകരര് വനത്തില് കുടുങ്ങിയിരിക്കുകയാണെന്നും ഭൂപ്രകൃതിയുടെ പ്രത്യേകതമൂലമാണു ദൗത്യം നീളുന്നതെന്നും സൈനികവൃത്തങ്ങള് വ്യക്തമാക്കി. എന്നാല്, കൃത്യമായ ആസൂത്രണത്തോടെ ദൗത്യം അവസാനഘട്ടത്തിലേക്കു കടക്കുകയാണ്. വനമേഖലയ്ക്കു മുകളില് നിരീക്ഷണ ഹെലികോപ്ടറുകള് വട്ടംചുറ്റുന്നു. സൈന്യത്തിന്റെ പാരാകമാന്ഡോകളെയും വിന്യസിച്ചിട്ടുണ്ട്. മെന്ധറിനും താനാമണ്ഡിക്കുമിടയില് ജമ്മുരജൗറി ഹൈവേ അടച്ചു. പരിശോധനയ്ക്കു വനിതാസൈനികരും തലസ്ഥാനമായ ശ്രീനഗര് ഉള്പ്പെടെ കശ്മീര് താഴ്വരയിലെമ്ബാടും ഭീകരര്ക്കായി തെരച്ചില് ഊര്ജിതമാണ്. ശ്രീനഗറിലും ദക്ഷിണ കശ്മീര് ജില്ലകളിലും ഇന്റര്നെറ്റ് േസവനങ്ങള് മരവിപ്പിക്കുകയോ വേഗം കുറയ്ക്കുകയോ ചെയ്തു. സെക്രട്ടേറിയറ്റും വിമാനത്താവളവും ഉള്പ്പെടെ തന്ത്രപ്രധാനസ്ഥാപനങ്ങളുടെ സുരക്ഷ വര്ധിപ്പിച്ചു. റോഡുകള് തടസപ്പെടുത്തിയും ചെക്പോയിന്റുകള് സ്ഥാപിച്ചും വാഹനപരിശോധന ശക്തമാണ്. പോലീസും സി.ആര്.പി.എഫും നിരത്തുകളില് റോന്തുചുറ്റുന്നു. സി.സി. ടിവി ക്യാമറകളുടെ എണ്ണം വര്ധിപ്പിച്ചു. വെടിയേല്ക്കാത്ത മൊബൈല് ബങ്കര് വാഹനങ്ങള് കൂടുതലായി വിന്യസിച്ചു. ലാല്ചൗക്കില് പരിശോധനയ്ക്കായി വനിതാ അര്ധസൈനികവിഭാഗത്തെയും നിയോഗിച്ചു. ഭീകരര്ക്കു സഹായം നല്കിയ സ്ത്രീയും മകനുമുള്പ്പെടെ എട്ടുപേരെ ചോദ്യംചെയ്യാന് കസ്റ്റഡിയിലെടുത്തിട്ടുണ്ട്. ഇവര് സ്വമേധയാ ഭീകരരെ സഹായിച്ചതാണോ ഭീഷണിക്കു വഴങ്ങിയതാണോയെന്നു വ്യക്തമല്ല. ഭീകരാക്രമണങ്ങളുെട പശ്ചാത്തലത്തില് ഇതരസംസ്ഥാനത്തൊഴിലാളികള് ജമ്മു കശ്മീരില്നിന്നു പലായനം ചെയ്യുന്ന അവസ്ഥയുണ്ട്. സര്ക്കാര് മുന്കൈയെടുത്ത് കശ്മീരി പണ്ഡിറ്റുകളെ തിരിച്ചുകൊണ്ടുവരാനുള്ള ശ്രമങ്ങള്ക്കും ഭീകരഭീഷണി തടസമാകുമെന്നാണ് ആശങ്ക.